Baie dankie 2. – Liplekker
Blye Versekering vir 27 Aug. 2019 Tema: Baie dankie 2.
**** Ons uitdaging die week is om vir net EEN persoon wat jy sien, dankie te sê Gisteraand kon ek vir my man dankie sê vir alles wat hy vir my doen. Ons aanvaar alles so as vanselfsprekend maar laat daardie persoon net een dag weg wees dan weet jy elke mens het sy plekkie in ons lewens. Verder vra ek myself vanoggend af, waarvoor is ek die dankbaarste in my hele lewe?. Hoe dan anders as teenoor sons Koning, Skepper en Verlosser Jesus Christus. Paulus verwoord dit so mooi.
1 Tim 1:12 Teenoor Christus Jesus ons Here is ek dankbaar: Hy het my krag gegee en my betroubaar geag om my in Sy diens te stel, V13 al het ek Hom voorheen belaster, vervolg en beledig. Maar God was genadig teenoor my omdat ek in my ongeloof nie geweet het wat ek doen nie. V14 Ons Here het my oorlaai met Sy genade en met geloof en liefde wat ons deel is in Christus Jesus. V15 Dit is 'n betroubare woord en kan sonder voorbehoud aanvaar word: Christus Jesus het in die wêreld gekom om sondaars te verlos. Van hulle is ek die grootste.
Ps.145:21 My mond sal die lof van die HERE uitspreek, en laat alle vlees Sy heilige Naam loof vir ewig en altyd.
Onse Vader, dankie is 'n klein woordjie maar dit dra nie oor wat ons regtig in ons binneste voel nie. Dankie, dat U juis in ons harte kyk en verstaan hoe opreg dankbaar ons teenoor U is. Dankie, vir al die opdraandes wat ons geestelike bene sterk maak om staande te bly. Ek bid vir almal onder die letter G vandag. My Vader vanoggend vra ek gee vir hulle wat hulle nodig het volgens U wil. Gee hulle nuwe moed en krag vir hierdie nuwe dag. In Jesus se Naam Amen.